Öpp vekja uppnám meðal leigubílstjóra - Í pottinum - Evrópuvaktin
Öpp vekja uppnám meðal leigubíl­stjóra
11. júní 2014 klukkan 16:43
Stjórnmálamenn hafa jafnan lent í hinum mestu erfiðleikum reyni þeir að hrófla við kvótakerfinu sem gildir um útgerð leigubíla víða um heim. Nú er þessu kerfi ógnað af nýjum smáforritum, öppum, sem sett eru í síma og nota má til að nálgast ökumenn sem stunda akstur utan kvóta. Kunnasta appið heitir Uber. Til að mótmæla notkun þess og annarra sambærilegra appa efndu leigubílstjórar í Madrid, London, París og Berlín auk fleiri borga til verkfalla miðvikudaginn 11. júní.
Uber rekur uppruna sinn til San Francisco á árinu 2009 og eru vinsældir þess og útbreiðsla á þann veg að það er nú metið á 18,2 milljarða dollara til samanburðar má nefna að Alcoa sem meðal annars á álver í Reyðarfirði er metið á 16,4 milljarða dollara. Um þessar mundir er Uber nefnt sem eitt af undrabörnunum í hópi sprotafyrirtækja.
Nú eru um 18 mánuðir síðan Uber náði fótfestu í Evrópu. Forvígismenn samtaka leigubílstjóra í ólíkum Evrópulöndum segja að Uber fari ekki að neinum reglum og beiti auk þess fjárhagslegum styrk sínum til að koma ár sinni fyrir borð.
Með Uber-appinu er unnt að hafa bein samband við „svarta leigubíla“ og panta þá. Appið er hins vegar aðeins eitt af mörgum sem má nota til að fara á svig við kvótakerfið í leigubílaútgerðinni.
Talið er að í Frakklandi séu nú um 10.000 ökutæki og vélhjól notuð til þjónustu utan leigubílakvótans. Þeir bílstjórar sem starfa með Uber-tengingu þurfa ekki að greiða 240.000 evrur (37 m. ISK) til hins opinbera fyrir leyfi til að nýta leigubílakvótann.
Ekki hafa borist fregnir um að Uber eða önnur öpp hafi borist til Íslands enda mótmæltu leigubílstjórar í Reykjavík ekki eins og starfsbræður þeirra um Evrópu miðvikudaginn 11. júní.